Toplaukių pilis

Toplaukių pilis – Vokiečių ordino pilis Priegliaus dešiniajame krante, Toplaukių kaime, dab. Kaliningrado srities centrinėje dalyje, Gvardeisko rajone. Istorija Prie Nadruvos žemės prūsų kaimo Tapilauks, prie sausumos kelio iš Karaliaučiaus į Įsrutį ir toliau į Lietuvą, bei vandens kelio Priegliaus upe 1336 m. Vokiečių ordinas pastatė medinę pilį, kurią 1376 m. užėmė ir sunaikino Lietuvos Didžiosios Kunigaikštijos kunigaiščio Kęstučio vedama kariuomenė. 1379 m. atstatyta mūrinė tvirtovė, kuri 1530 m. perstatyta į reprezentacinę pilį.